Resensie: Julanie J se Afrikaanse debuutalbum perfek vir die Kerskous | Maroela Media
Resensie: Julanie J se Afrikaanse debuutalbum perfek vir die Kerskous
Die sangeres en liedjieskrywer Julanie J se jong stem tref moeiteloos die hoë en lae note in haar Afrikaanse debuutalbum Mooi en die sielvolle kwaliteit in haar stem maak dit sag op die oor.
Die album is 33 minute lank en bevat 10 Afrikaanse snitte, almal hoofsaaklik uit Julanie se eie pen. Mooi het vroeër vanjaar die lig gesien en word beskryf as 'n kort liefdesverhaal met 'n tema van selfontdekking. Elke liedjie vertel 'n storie oor 'n gebeurtenis in die 22-jarige sangeres se lewe.
Dit skop af met die opgewekte radiotreffer "Dalk is ek", wat vroeër vanjaar as 'n enkelsnit uitgereik is. Ander radiotreffers uit die album soos "Sandkastele", "Genadig" en "Moeite werd" trek ook dadelik aandag op die album.
Vir die minder aandagtige luisteraar sal die snitte baie eenders klink en dit kan met tye voel asof die hele album se snitte in mekaar vloei. Daar ontbreek soms 'n snit wat die luisteraar 'n blaaskans gee van die opgewekte ritmes, hoewel "Mooi wees" hierin slaag soos die album einde se kant toe staan.
Mooi is regdeur 'n lekker-luister-album met 'n moderne, vars klank. Die album is egter nie vir enige iemand wat borrelgom-pop verkies met 'n Afrikaanse sokkie-aanslag en eenvoudiger lirieke nie.
Die popliedjie "Liefde wat ons heelmaak" is 'n duet wat saam met die sanger Ivan Roux van Die Kontrak-faam opgeneem is. Die snit is 'n uitskieter in die album wat ongetwyfeld 'n treffer sal wees onder liefhebbers van Afrikaanse popmusiek.
Mooi is 'n ritmiese album wat goed ontvang sal word op enige byeenkoms gedurende die feesseisoen.
Julanie J se Afrikaanse debuutalbum Mooi is die perfekte geskenk in die Kerskous vir Afrikaanse musiekliefhebbers wat hou van weldeurdagte lirieke saam met opgewekte melodieë.